ועדת הכספים, כנסת 20, פרוטוקול מספר 1153, 2018-11-05 12:35

משה גפני: אני פותח את הישיבה.

משה גפני: מי מציג את אישור ההעדפה האזורית במסלולי הטבות של הרשות הלאומית לחדשנות טכנולוגית?

משה גפני: בבקשה.

צפריר נוימן: צוהריים טובים.

משה גפני: מה אתם רוצים מאיתנו?

צפריר נוימן: לרשות יש מסלולי הטבות בנושאים שונים, כאשר אם הדירקטוריון שלנו, שזאת המועצה, מעוניינת לתת העדפה על בסיס אזורי היא חייבת לתת אותה לפי האזורים של התוספת השנייה של חוק עידוד השקעות הון, שנקבעים הרי כאן בוועדה.

צפריר נוימן: אם יש רצון לסטות מאותם אזורים במסלול אזיי יש צורך בחוות דעת של המועצה לגבי אותם אזורים, בהצדקה של אותם אזורים ספציפיים שמוגדרים במסלול, והגעה לוועדת הכספים לשם קבלת אישור הוועדה.

צפריר נוימן: הגענו בעבר כבר פעם אחת, אם כבודו זוכר, ביחס לחממה בצפון הארץ.

צפריר נוימן: היום אנחנו מגיעים בנוגע לשני מסלולים.

צפריר נוימן: המסלול הראשון, העדפה אזורית לעיר באר שבע במסגרת מסלול 29 של הרשות, מסלול משותף לרשות החדשנות, מערך הסייבר הלאומי, ומערך סייבר חירום וביטחון במשרד האוצר.

צפריר נוימן: המטרה שלו נועדה לפתח מעבדת חדשנות שתוקם בעיר, שתעבוד עם ה-CERT.

צפריר נוימן: CERT זה למעשה מערך שמיועד לתת, ונותן מענה לסיכונים פיננסיים וסייבר ותחום הסייבר, ועל המערכת הפיננסית.

צפריר נוימן: יש לנו רצון להקים שם מעבדת חדשנות כדי שחברות מהתחומים האלה יוכלו לעבוד יחד עם אותו מרכז CERT על מנת לפתח את היכולות שלהם, כי שם למעשה נמצא המאגר הלאומי של סיכונים ותקיפות סייבר בתחום הפיננסי.

צפריר נוימן: בגלל שיש כאן רצון ובגלל החלטות ממשלה שהיו גם בעבר, שכולנו מכירים, בנושא חיזוק העיר באר שבע והמיקוד של תעשיית הסייבר בעיר הזאת חשבנו לנכון – במיוחד לאור הממשק שיש עם ה-CERT, עם אותו מרכז ידע שנמצא ספציפית רק בעיר הזאת – שהמעבדה צריכה לקום בעיר הזאת, ולכן אנחנו מגיעים לקבלת אישור הוועדה.

משה גפני: רק על באר שבע או שעוד עיר?

צפריר נוימן: כמו שאמרתי, יש שתיים, יש את באר שבע ואת העיר חיפה.

צפריר נוימן: בעיר חיפה יש למעשה מסלול - - -

שגית אפיק: הוא דיבר על באר שבע עד עכשיו.

משה גפני: כן, זהו, ראיתי שהוא לא דיבר על חיפה.

צפריר נוימן: עד עכשיו זה היה על באר שבע.

שגית אפיק: עכשיו חיפה.

צפריר נוימן: חיפה, במסגרת החלטת ממשלה שהתקבלה בשנה שעברה קבעה הממשלה שהיא רוצה לחזק את היכולת של העיר חיפה.

צפריר נוימן: במסגרת החלטה של פיתוח כלכלי של מחוז צפון וצעדים משלימים לעיר חיפה היא הקימה צוות בראשות מנכ"ל משרד האוצר, אם אני לא טועה, שהקים תוכנית, שבדק את היכולות.

משה גפני: שי באב"ד?

צפריר נוימן: כן.

משה גפני: על חיפה?

צפריר נוימן: על חיפה.

משה גפני: טוב.

צפריר נוימן: זאת החלטת הממשלה.

צפריר נוימן: היה מועד לעשות, ולכן בגלל שרשות החדשנות, כמו שכבודו מכיר והיה מעורב הרי בתהליך של הקמה של רשות החדשנות - -

משה גפני: בטח.

צפריר נוימן: - - זה למעשה הגוף שהוא זרועה הארוכה של המדינה.

צפריר נוימן: באוגוסט 2017 ועדת ההיגוי פרסמה המלצות.

צפריר נוימן: ההמלצות האלה היו להגדיל את יכולות היזמות שיש בעיר חיפה, והיא המליצה על כך שרשות החדשנות – בגלל שהיא זרועה הארוכה של המדינה בתחומים האלה של מחקר ופיתוח ויזמות, תוכניות כמו חממות שאנחנו מפעילים כבר קרוב ל-40 שנה – תהיה הגוף שיפעיל במסגרת המסלול.

צפריר נוימן: הנימוקים שיש לעיר חיפה בגלל היכולות שיש כבר היום בעיר הזאת, זאת עיר מאוד חזקה מבחינת היכולות של הרבה מאוד חברות גדולות, לדוגמה, שנמצאות בפארק מת"ם.

צפריר נוימן: אבל יש הרבה מאוד חברות גדולות וסטרטאפים.

צפריר נוימן: יחסית רק 9% מכלל הסטרטאפים במדינת ישראל, למרות שהרבה מאוד חברות רב-לאומיות נמצאות בחיפה, רק 9% מכלל הסטרטאפים שקיימים במדינת ישראל, נכון?

אורי גבאי: 4%.

צפריר נוימן: 4%, סליחה, הפרזתי בפי שניים וחצי.

צפריר נוימן: רק 4% מכלל הסטרטאפים נמצאים בעיר הזאת.

צפריר נוימן: בגלל החוזק של העיר מבחינת היכולות, כולל האקדמיה שקיימת, בתי החולים שנמצאים באזור, והמערכת האקוסיסטם, המערכת הסביבתית שקיימת בחיפה כמטרופולין - -

משה גפני: אז החלטתם לעשות את זה.

צפריר נוימן: - - אז החלטנו לעשות את המסלול הזה.

משה גפני: זה מה שאמר שי באב"ד.

צפריר נוימן: זה מה שאמרה הממשלה.

משה גפני: הוועדה בראשותו, אני מתכוון.

צפריר נוימן: לא, זה מה שאמרה הממשלה.

משה גפני: הממשלה, כן.

צפריר נוימן: ואז הממשלה שלחה את מנכ"ל משרד האוצר להקים ועדה לנושא.

משה גפני: בדקתי את זה גם אם אפשר בחיפה, האם העירייה יכולה, הרי העירייה היא חלק מהעניין.

צפריר נוימן: העירייה היא חלק מהעניין, אבל בסופו של דבר - - -

משה גפני: לא משנה.

משה גפני: בדקתי את זה, והתברר לי שראשת העיר יכולה להיות שותפה לעניין הזה, ואני חושב שזאת תוכנית טובה.

צפריר נוימן: למרות שחשוב לנו לציין שזה יהיה הליך מכרזי פתוח.

משה גפני: ברור לי, אין לי ספק בכלל.

משה גפני: אבל בדקתי האם זה באמת יכול להיות, אז התברר לי שראשת העיר יכולה לקדם את העניין הזה, ואני חושב שזאת תוכנית טובה.

משה גפני: אם אפשר להגיד למנכ"ל משרד האוצר שאני מברך אותו על כך שהוא הכין תוכנית, וראשת העיר תוכל לבצע את זה.

משה גפני: מי בעד אישור הבקשה?

משה גפני: ירים את ידו.

שגית אפיק: רגע, צריך להקריא.

שגית אפיק: ואולי תגיד את הסכומים.

משה גפני: מה, לקרוא עכשיו את הכול?

אורי גבאי: חיפה זה 25 מיליון שקל על פני ארבע שנים, ובמעבדה בבאר שבע אנחנו מדברים על 16 מיליון שקל.

קרינה רובינשטיין: 15.

אורי גבאי: 15 מיליון שקל.

קרינה רובינשטיין: חולקים על פני המשרדים.

אורי גבאי: שמחולקים על פני כמה משרדים גם כן לתקופה של שנתיים.

קרינה רובינשטיין: שלוש.

אורי גבאי: סליחה, שלוש שנים.

משה גפני: גם רוביק דנילוביץ הוא פרטנר טוב בעניין הזה.

אייל לב ארי: מה לוחות הזמנים?

אייל לב ארי: איך זה עובד בחיפה?

אייל לב ארי: בחיפה בעצם יש מישהו - - - ?

אורי גבאי: הליך מכרזי.

צפריר נוימן: ברגע שתאשרו וזה יפורסם ברשומות אנחנו נצא בהליך מכרזי פתוח לכולם.

משה גפני: יפה.

אייל לב ארי: ובבאר שבע איך?

צפריר נוימן: אותו דבר.

שגית אפיק: גם הליך מכרזי מייד אחרי הפרסום.

צפריר נוימן: מייד אחרי הפרסום ברשומות.

שגית אפיק: תקריא.

צפריר נוימן: "תקנות לעידוד מחקר, פיתוח וחדשנות טכנולוגית בתעשייה (מתן העדפה אזורית) (תיקון), התשע"ח–2018 אני רק אגיד, בהערת השוליים מס' 2, בגלל שהתקנות בזמנו עדיין לא עודכנו כשיצאנו לתהליך, אז יש לנו כבר את הערת השוליים, מראה מקום של הפרסום ברשומות.

צפריר נוימן: להקריא אותו או שזה מיותר?

שגית אפיק: לא, בסדר.

צפריר נוימן: אז זה מיותר.

משה גפני: מי בעד אישור התקנות כפי שהוקראו?

משה גפני: ירים את ידו.

איילת נחמיאס ורבין: אצביע איתך מחמת הפרגון.

משה גפני: למה?

משה גפני: זה דבר חשוב.

איילת נחמיאס ורבין: זה דבר מעולה.

איילת נחמיאס ורבין: פשוט לא הייתי מספיק קשובה.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: התקנות אושרו.

צפריר נוימן: תודה רבה.

משה גפני: תודה רבה לכם.

משה גפני: הישיבה נעולה.